
Text rozhodnutia
Súd: Krajský súd Banská Bystrica Spisová značka: 21Sd/94/2014 Identifikačné číslo súdneho spisu: 6014200558 Dátum vydania rozhodnutia: 03. 07. 2014 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2014:6014200558.2 Uznesenie Krajský súd v Banskej Bystrici v právnej veci neb. navrhovateľky Y. R., nar. XX. E. XXXX, naposledy bytom J. J. XXXX/XX, B. proti odporkyni Sociálnej poisťovni, ústredie, Ul. 29. augusta 8, 813 63 Bratislava, o preskúmanie rozhodnutia o invalidnom dôchodku takto r o z h o d o l : Konanie vo veci rozhodnutia odporkyne č. XXX XXX XXXX X zo dňa 26. februára 2014 zastavuje. Žiaden z účastníkov nemá právo na náhradu trov konania. o d ô v o d n e n i e : Odporkyňa rozhodnutím č. XXX XXX XXXX X z 26. februára 2014 priznala navrhovateľke invalidný dôchodok od 4. januára 2014 v sume 271,40 Eur mesačne z dôvodu, že navrhovateľka mala 60 % mieru poklesu schopnosti vykonávať zárobkovú činnosť. Navrhovateľka podala voči uvedenému rozhodnutiu opravný prostriedok, v ktorom namietla výšku miery poklesu schopnosti vykonávať zárobkovú činnosť. Na základe opravného prostriedku bol zdravotný stav navrhovateľky opätovne posúdený a bola stanovená 75 % miera poklesu schopnosti vykonávať zárobkovú činnosť. Súd z vyjadrenia Mestského úradu mesta Zvolen zo dňa 16. júna 2014 zistil, že navrhovateľka zomrela dňa XX.XX.XXXX. Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa § 107 ods. 1 O.s.p. ak účastník stratí spôsobilosť byť účastníkom konania skôr, ako sa konanie právoplatne skončilo, súd posúdi podľa povahy veci, či má konanie zastaviť alebo prerušiť alebo či môže v ňom pokračovať. Vzhľadom na to, že navrhovateľka zomrela skôr ako sa konanie právoplatne skončilo súd konanie zastavil. Súd o náhrade trov konania rozhodol podľa §§ 250l ods. 2, 246c, 146 ods. 1 písm. c/ O.s.p., podľa ktorého žiaden z účastníkov nemá právo na náhradu trov konania, ak konanie bolo zastavené. Poučenie: Proti tomuto rozhodnutiu je prípustné odvolanie do 15 dní odo dňa jeho doručenia, písomne vo dvoch vyhotoveniach, prostredníctvom konajúceho súdu na Najvyšší súd SR v Bratislave. Odvolanie je možné podať len z dôvodov uvedených v ust. § 205 ods. 2 O.s.p. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom roz- sahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

